section_heading: Posebnosti serije
paragraph_text: "Shin Seiki Evangelion" jedan je od najslavnijih ali i najkontroverznijih animea 20. stoljeća. U njemu slavni redatelj animacije Hideaki Anno na neobičan način preispituje pojmove religije, egzistencije, izolacije, raspadanje obitelji i individualnosti. Sama je priča iznimno komplicirana i teška, no Anno se u njoj tim temama približava na "mala vrata", počevši od prvih epizoda u obliku lagane i pristupačne sci-fi komedije koja je puna šala i simpatičnih likova, a nakon pitkih uvodnih epizoda suptilno prelazi na ozbiljnije teme, čime ujednačeno gradira ritmom. Hrabra priča nije za sve ukuse i mnogo toga ostavlja otvorenim. Odnos religije i čovječanstva u toj priči podložan je raznim interpretacijama.